נענע10 - דוגמנית לשבת: אריזונה מיוז על המסלול - אופנה ולייף סטייל
דוגמנית לשבת: אריזונה מיוז על המסלול
אריזונה והבן ניקו בהפקה לווג צילום: סריקה, פיטר לינדברג
עודכן 09:24 05/02/2011
עם תספורת יוצאת דופן, 1.82 מטר גובה ותינוק בן 9 חודשים, הדוגמנית מניו מקסיקו היא ה'גירל קראש' הנוכחי של אנה ווינטור ואמא שכובשת כל חלקה פנויה בעולם האופנה
הסיפור של אריזונה מיוז הוא לא אגדת הסינדרלה הרגילה שדוגמניות רבות חוות כשהן פורצות מאלמוניות לכוכבות על. אבל מה שבטוח הוא שתוך שנה תמימה אחת הפכה הבלונדינית התמירה לדבר החם ביותר בתעשייה, ולמרות שהיא עדיין טירונית לחלוטין, תיק העבודות שלה הולך ומתמלא בעוד אנה ווינטור כבר מכתירה אותה לדבר הגדול הבא. על הדרך היא גם מגדלת לבדה את בנה הקטן, ובקיצור - מדובר בסוג של תופעה.
התגלית: מיוז בת ה-20 החלה את הקריירה שלה ב-2008 כשהוחתמה על ידי סוכנות Next. האמריקנית מניו מקסיקו הספיקה לקבל שתי עבודות משמעותיות בלבד עד שלקחה הפוגה מעולם הדוגמנות ב-2009 כדי ללדת את בנה, ניקו. בתעשייה כה תחרותית, מי היה מאמין שישמרו לה מקום בתור לכשתחזור? אבל כנראה שההצלחה נמצאת לה בקלפים וב-2010 היא לא רק חזרה, היא חזרה בענק והייתה המלכה הבלתי מעורערת של תצוגות קיץ 2011 ולפנים החדשות שאיש לא יכול להתעלם מהן.
בכיוון השעון: פראדה, ווג איטליה, ווג ארה"ב, ווג סין, איב סאן לורן צילום: יחצ/סריקה
תיק עבודות: בשל העובדה שהיא ממש "ירוקה" במונחי הביזנס, יש למיוז עוד הרבה הישגים לפניה, אבל היא כבר החלה לעבוד במרץ בשביל לקטוף אותם. קיץ 2011 כבר מסתמן כחיובי מאוד עבורה כשהפכה להיות הפנים של איב סאן לורן ושל פראדה לעונה הבאה.
ואכן, למיוצ'ה פראדה יש תפקיד מרכזי בפריצה של מיוז. בתצוגות קיץ 2011 (שהיוו את הפריצה שלה) היא צעדה בניו יורק עבור מארק ג'ייקובס, הרווה לז'ר, נרסיסו רודריגז, פרואנזה סקולר ואף פתחה וסגרה את התצוגה של BCBG. אך מי שזיהתה את הפוטנציאל כבר מעבר לאוקיינוס, הייתה כמובן מיוצ'ה הנמרצת שליהקה את מיוז כאקסקלוסיבית לתצוגה של פראדה (מה שאומר שהיא מופיעה אך ורק בתצוגה שלה כפותחת ונועלת).
מלכת העונה. מיוז בתצוגת קיץ 2011 של מארק ג'ייקובס צילום: אימג'בנק / Getty Images
מיסיז פראדה לא שחררה את האחיזה וכשאריזונה נחתה בפריז, היא פתחה ונעלה את התצוגה של מיו מיו וצעדה עבור כמה מהשמות הגדולים ביותר של עיר האורות: שאנל, לואי ויטון, דיור, רושאס, קנזו, קלואי ואיב סאן לורן (שכאמור, כמו פראדה, החתימו אותה להיות הפנים החדשות שלהם במקומה של דריה וורבויי).
2011 התחילה נפלא עבור מיוז כשצולמה ביחד עם הסופר מודל פרייה בהה אריקסן לשער ווג איטליה על ידי צלם העל סטיבן מייזל. לא רע לשער הראשון בקריירה שלך (גם אם את חולקת אותו). מאז הספיקה להופיע באדיטוריאלז לווג סין, ווג ארה"ב, ווג פריז ו-W.
פתיחה טובה. אריזונה מיוז ופרייה בהה אריקסן על שער ווג, ינואר 2011 צילום: סריקה
תכונות מיוחדות: ההפוגה שלקחה על מנת ללדת את בנה עשתה טוב למיוז וכנראה גם לסוכנים שלה שהחליטו למתג אותה מחדש - וטוב שכך. אם בתחילת הדרך היא נראתה כמו היפית סהרורית עם שיער ארוך ומבט סטלני, עם שובה היא חזרה עם לוק שונה בתכלית ומרתק הרבה יותר.
אפשר להתחיל בכך ששם המשפחה שלה הוא מיוז -"מוזה" באנגלית - ולטעון שמדובר בגורל. אחר כך עוברים לתספורת הקארה הייחודית והאמיצה שלה שמבדלת אותה מהרבה יפהפיות בתעשייה ומעניקה לה בו זמנית מראה הלקוח מימי הג'אז ההוללים של "גטסבי הגדול" ופן גברי ומסוקס המתוגבר על ידי גבותיה העבותות. גם הגזרה הגבעולית הנפרשת על פני גובה 1.82 בוודאי לא מזיקה לביקוש.
מיוז והצלם מריו סורנטי משתעשעים בתיקים בגיליון פברואר 2011 של ווג פריז צילום: סריקה
המוזה של: אין ספק ההתאהבות של מיוצ'ה פראדה והקמפיין הנחשק בו זכתה הם יקרי ערך לדוגמנית בתחילת דרכה, אבל מיוז יכולה להיות רגועה כי החודש היא מקבלת את חותמת ההכשר הגדולה, החשובה והמשמעותית מכולן - את זו של עורכת ווג האגדית, אנה ווינטור. בגיליון פברואר 2011 של המגזין, כיכבה מיוז בהפקה של 14 עמודים שצילם פיטר לינדברג כשווינטור בכבודה ובעצמה מתארת את הדוגמנית העולה כ"אינדיבידואליסטית" וכ"משגעת, חכמה ובוגרת".
ווינטור המשיכה להשתפך והשוותה את מיוז לשתיים מהכוכבות הגדולות ביותר של התעשייה מאז ומעולם. "כשאני מסתכלת על אריזונה, אני רואה צלליות של לינדה אוונג'ליסטה ונטליה וודיאנובה". הסוכנת של מיוז, נשיאת סוכנות Next, אמנדה ברת'רטון לא נשארה אדישה: "נדיר מאוד שאנה מגלה העדפה לדוגמנית ספציפית. זה משהו שבאמת גורם לעולם האופנה לשים לב". והוא אכן שם לב. במגזין Dazed & Confused מקדישים למיוז את כל גיליון מרץ הקרוב שלהם.
הפייבוריטית של אנה. מיוז בגיליון פברואר 2011 של ווג ארה"ב צילום: סריקה
לא רק יופי: מהמעט שידוע עליה, אריזונה היא הבחורה הכי מקורקעת, נחמדה ופשוטה שיכולה להיות. וכשהיא לא גורמת לאנה ווינטור להזיל ריר היא חולקת דירה בברוקלין עם בנה החמוד ניקו, בן 19 חודשים ועם האומנת שלו שחיה איתם. בזמן הפנוי והמועט שיש לה היא נהנית לשחק עם בנה ולקרוא. הסופר החביב עליה: גבריאל גרסיה מארקס. דאם איט, היא גם אינטליגנטית.
מיוז וניקו שלה מהממים בגיליון דצמבר 2010 של מגזין W צילום: סריקה מגזין W